أحمد لمسيّح (مزيود ف 1950 ف سيدي سماعيل) كاتيب ؤ شاعير ؤ زجّال مغريبي ؤ واحد من رّواد لكبار ديال زّاجال لمعاصر ف لمغريب. بدا لكتبة ب لعربية ف لّخر د سّتينات ديال لقرن لعشرين، ؤ موراها داز ل شّيعر زجلي ب دّاريجة. عندو 25 مؤلّاف، منها 18 مجموعة شيعرية جزلية، ؤ هوّا من بين زّجّالين لقلال لي تطرجمو لأعمال ديالهوم ل لوغات خرين بحال لفرانساوية، سّپنيولية، نّݣليزية ؤ لهولاندية. كان ؤستاد، ؤ مستشار ديال لوزير د تّقافة لفايت محمد الأشعري. أحمد لمسيّح خدا ليصونس ف لأداب لعربي ف 1977 من جاميعة محمد لخاميس ف رّباط. ؤ كان منخارط ف مجموعة د لجمعيات ؤ لمؤسسات لأدابية على مستوى لمغريب ؤ شمال إفريقيا ؤ شّرق لأوسط، من بينها جمعية "أعن أخاك" (رئيس)، تّيحاد كتّاب لمغريب (كاتب عام)، بيت الشعر ف لمغريب (نايب د رّئيس)، رّابيطة لمغاربية د لأداب شّعبي لي لمقر ديالها كاين ف دزاير (أمين عام)، ؤ تّيحاد لؤودابا شّعبيين لعرب لي مقرو ف بغداد (عضو مؤسس). كاينين عاداد د لأعمال ديالو لي تمتّلو فوق لمسرح ف لمغريب ؤ ف لخاريج.